Nasjonalarkivet i Oslo

Nasjonalarkivet i Oslo, før 1. januar 2026 Riksarkivet og Statsarkivet i Oslo, er en del av Nasjonalarkivet. Riksarkivet ble opprettet i 1817 og Statsarkivet i Oslo i 1914. Nasjonalarkivet i Oslo har ansvar for å bevare arkivene etter den statlige sentraladministrasjonen, det vil si departementer og direktorater og mer, i tillegg til Høyesterett, samt å ta vare på og tilgjengeliggjøre arkivmateriale fra den lokale og regionale statsadministrasjonen i Oslo, Akershus og Østfold. I tillegg tar arkivet imot og oppbevarer privatarkiv. Nasjonalarkivet i Oslo har tilsyn med arkivforholdene i den offentlige forvaltningen innen sitt distrikt, og bistår i den sammenheng offentlige myndigheter med råd og veiledning. Nasjonalarkivet i Oslo arbeider også med å skape interesse for og spre kunnskap om arkiv. Arkivene utgjør drøyt 18 000 hyllemeter (2009). Riksarkivets historie Riksarkivet var en norsk statlig kulturvern- og forvaltningsinstitusjon, etablert i 1817. Den er siden 1. januar 2026 en del av Nasjonalarkivet i Oslo. I tiden før 1814 hadde Riksarkivet arkiver etter norske sentrale instanser, som Stattholderembetet på Akershus (Stattholderarkivet), og serier som gjelder norske forhold fra sentraladministrasjonen i København. Riksarkivet oppbevarte også en rekke nyere og eldre private arkiver fra bedrifter, organisasjoner og enkeltpersoner. Institusjonen hadde videre et stort antall middelalderbrev og fragmenter. Tilbake i 1587 ble lagmenn pålagt avleveringsplikt til lensarkivene. Ordningen ble i løpet av 1600- og 1700-tallet utvidet og overlatt til amtsarkivene (fylkesarkivene), og lens- og amtsarkiver dannet stammen i de senere statsarkivene. Arkivet på Akershus slott («Akershusarkivet»), ble på 1700-tallet kjent som «det norske arkiv» eller «riksarkivet». Om det var sentralforvaltningens arkiv, med innberetninger fra lokale og nasjonale embeter, var det også et regionalt arkiv, og dermed nokså unikt i Europa der disse kategoriene ellers var adskilt. Også innsynsretten var i Norge klarere uttrykt og praktisert enn i andre land. Riksarkivet ble opprettet etter vedtak i regjeringen 6. juni 1817. Fra 1570-årene ble det oppbevart arkivsaker på Akershus slott, samlet av blant andre Norges stattholder. På 1700-tallet kalte patriotiske embetsmenn samlingen for «det norske arkiv», frem til den i 1817 fikk navnet Riksarkivet. Arkivsakene ble likevel liggende på Akershus i trange, mørke og til dels fuktige rom. Materialet var for det meste uregistrert og lå hulter til bulter. I 1836 het det at «Documenter i Tusindvis fra forskjellige Aarhundreder kastede om hinanden og til dels halvt forraadnede, og som man maatte mistvivle om nogensinde at kunne bringe noget ud af.» Ifølge arkivkonvensjonene i 1819 og 1851 økte arkivene voldsomt i omfang ved store overføringer fra Danmark, slik som diplom- og München-samlingen. Riksarkivet var i mange år ubemannet, det foregikk verken ordning eller registrering, og det fantes ingen som kunne hjelpe besøkende å finne frem til det de lette etter. Først i 1835 ble det ansatt en assistent, Dominicus Nagel Bech. Men først i 1840 ble arkivet organisert som et eget kontor under finansdepartementet, fra 1846 under kirkedepartementet. Riksarkivets leder var en embetsmann med offisiell tittel Bureauchef, men omtalt som riksarkivaren. Henrik Wergeland ble utnevnt som Norges første riksarkivar, selv om han ikke var spesielt kvalifisert. Først i Christian Langes tid fra 1845 ble det foretatt en grunnleggende ordning av arkivene som dermed ble tilgjengelige for historisk forskning. Lange var aktiv i arkivoppgjøret med Danmark som resulterte i arkivkonvensjonen av 13. september 1851, men var skuffet over at Danmark ble sittende med Norske Registre og Tegnelser fra dansketiden og de norske diplomene i den arnamagnæanske samling. Fra opprettelsen til 1866 hadde arkivet tilhold i sydfløyen og Romeriksfløyen på Akershus festning. Deretter hadde Riksarkivet forskjellige tilholdssteder i Kristiania/Oslo. Hovedkontoret med en del magasiner var i den gamle Norges Bank-bygningen på Bankplassen 3 fra 1914 til 1978. Magasinene var ellers spredt utover på forskjellige steder, blant annet i gamle kruttmagasiner på Hovedøya. I 1978 kunne Riksarkivet ta i bruk nybygde kontorlokaler og fjellmagasiner på Sognsvann, der institusjonen holdt til sammen med Statsarkivet i Oslo og Stiftelsen ASTA. Norsk lokalhistorisk institutt og Sekretariatet for fotoregistrering holdt til i Riksarkivbygningen i en periode. Det samme gjorde Norsk kjeldeskriftinstitutt og Privatarkivkommisjonen, som begge siden ble lagt inn under Riksarkivet. Om dagens institusjon Arkivene som oppbevares i Nasjonalarkivet i Oslo kan benyttes av alle, både de som har behov i forbindelse med forskning, fag eller yrke – og private som driver med slektsforskning eller andre undersøkelser. I Nasjonalarkivet i Oslos lokaler på Sognsvann er det lesesal og muligheter for avfotografering av arkivmateriale som er offentlig tilgjengelig. Deler av arkivmaterialet som oppbevares i Nasjonalarkivet i Oslo er digitalisert. Disse kildene er gratis tilgjengelig for alle brukere på etatens kildenettsted Digitalarkivet. Deler av arkivmaterialet er klausulert. Det gjelder først og fremst materiale som inneholder taushetsbelagt informasjon etter bestemmelsene i forvaltningsloven. For privatarkiver kan det i tillegg være restriksjoner som er satt av de som har levert inn arkivet. I slike tilfeller kan det gis innsyn etter spesielle regler. Innsyn gis vanligvis i to tilfeller: Ved dokumenterte forskningsbehov og til den som måtte være part i en relevant sak. Nasjonalarkivet i Oslo er departementets heraldiske rådgiver og innstillende instans for nye kommunevåpen, når kommuner og fylkeskommuner ønsker å få fastsatt sine våpen i en kongelig resolusjon. Nasjonalarkivet i Oslo har derfor hatt stor innflytelse på de reglene som blir anvendt på valg av innhold og utforming for nye kommunevåpen. Det strenge kravet om enkelhet som Nasjonalarkivet i Oslo praktiserte fra ca. 1930, skilte seg fra offentlige våpen i mange andre land. I dag veileder Nasjonalarkivet i Oslo kommuner som ønsker å utforme kommunevåpen i tradisjonell stil, men kommunene står fritt til å velge annerledes. Det eldste dokumentet i Nasjonalarkivet i Oslo er datert 28. januar 1189 og er et brev fra pave Klemens III til geistligheten i Norge. Brevet kom Riksarkivet i hende i 1937 fra den arnamagnæanske samling i København, men var opprinnelig hentet fra Trondheim stiftskiste som en del av erkebiskopens arkiv. I alt finnes det ti originale pavebrev i Nasjonalarkivet i Oslo. Det eldste dokumentet skrevet på norsk er udatert, men kan ut fra innholdet bestemmes til ca. 1210. Riksarkivarer og nasjonalarkivarer 1. januar 2026 ble tittelen riksarkivar endret til nasjonalarkivar. Statsarkivet i Oslos historie Stiftsarkiverne i Kristiania ble opprettet i 1914. Arkivet dekket de lokale embetsarkivene fra Hamar, Kristiania og Kristiansand stift. Statsarkivet i Hamar ble vedtatt opprettet 13. juli 1917. Arkivmateriale fra embetsarkivene i Hedmark og Oppland ble overført til Hamar samme år. Statsarkivet i Kristiansand sto ferdig i 1934, samme år ble materialet fra Kristiansand stift overført dit. I 1919 skiftet institusjonen navn til Statsarkivet i Kristiania, og fra 1924 Statsarkivet i Oslo. Den siste endringen i Statsarkivets administrative område kom i 1992, da Statsarkivet i Kongsberg ble formelt opprettet. Arkivmaterialet fra Buskerud, Telemark og Vestfold ble overført til Kongsberg i 1994. 1. januar 2026 ble navnet endret til Nasjonalarkivet i Oslo som en del av ny arkivlov. Lokalisering Ved opprettelsen i 1914 hadde statsarkivet lokaler i en fløy av stortingsbygningen, sammen med Riksarkivet. Samme år flyttet Riksarkivet ut, mens det nye statsarkivet ble værende i Stortinget til 1938. I perioden 1938–1974 hadde statsarkivet tilhold i Kirkegaten 14–16–18 (Centralgården). Under krigen var mesteparten av arkivene flyttet til Kongens gruve på Kongsberg, bare 250 hyllemeter var igjen i Oslo. Statsarkivbygningen ble sterkt skadet under Filipstad-eksplosjonen den 19. desember 1943. Fra 1974 holdt statsarkivet til i Prinsensgate 7–9, inntil det flyttet inn i den nye riksarkivbygningen på Kringsjå ved Sognsvann i Oslo i 1978, samlokalisert med Riksarkivet. Statsarkivarer Statsarkivartittelen ble avskaffet i forbindelse med arkivloven som trådte i kraft 1. januar 2026. Nasjonalarkivaren er leder for Nasjonalarkivet i Oslo. 1914–1921: Erik Andreas Thomle 1921–1922: Christopher Brinchmann 1922–1932: Andreas Fredrik Grøn Scheel 1932–1950: Axel Vilhelm Ullmann 1950–1951: Peter Johan Agerholt 1951–1953: Eivind Bergh Jerve (konst.) 1953–1960: Peter Johan Agerholt 1960–1967: Gunvald K. Bøe 1967–1972: Fin Michalsen 1972–1980: Lajos Juhász 1980–1983: Per-Øivind Sandberg 1984–1992: Nils Johan Stoa 1993–2001: Harald Hals 2001–2013: Dag Mangset 2014–2025: Lars-Jørgen Sandberg Referanser Litteratur Statsarkivet i Oslo. Dokumentene forteller (Riksarkivaren skriftserie 15, 2004) Dokumentene forteller Liv Mykland. Håndbok for brukere av statsarkivene. (Riksarkivaren skriftserie 19, Universitetsforlaget 2005) Eksterne lenker (no) Offisielt nettsted